CELEX: 32020D1580
Language: ro
Date: 2020-10-23 00:00:00
Title: Decizia (UE) 2020/1580 a Consiliului din 23 octombrie 2020 de modificare a Deciziei (UE) 2020/721 pentru a include poziția care urmează să fie adoptată în numele Uniunii Europene în cadrul Comitetului pentru protecția mediului marin al Organizației Maritime Internaționale cu ocazia celei de a 75-a sesiuni a acestuia și în cadrul Comitetului pentru siguranță maritimă al Organizației Maritime Internaționale cu ocazia celei de a 102-a sesiuni a acestuia în ceea ce privește aprobarea unei circulare MSC-MEPC.5 privind un model de acord pentru autorizarea organizațiilor recunoscute care acționează în numele administrației

30.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 362/15
               
            
         DECIZIA (UE) 2020/1580 A CONSILIULUI
         din 23 octombrie 2020
         de modificare a Deciziei (UE) 2020/721 pentru a include poziția care urmează să fie adoptată în numele Uniunii Europene în cadrul Comitetului pentru protecția mediului marin al Organizației Maritime Internaționale cu ocazia celei de a 75-a sesiuni a acestuia și în cadrul Comitetului pentru siguranță maritimă al Organizației Maritime Internaționale cu ocazia celei de a 102-a sesiuni a acestuia în ceea ce privește aprobarea unei circulare MSC-MEPC.5 privind un model de acord pentru autorizarea organizațiilor recunoscute care acționează în numele administrației
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Măsurile luate de Uniune în sectorul transportului maritim ar trebui să urmărească protejarea mediului marin și a sănătății umane, precum și îmbunătățirea siguranței maritime.
                  
               
                     (2)
                  
                  
                     Cu ocazia celei de a 102-a sesiuni a Comitetului pentru siguranță maritimă al Organizației Maritime Internaționale (OMI), care urmează să aibă loc în perioada 4-11 noiembrie 2020 (MSC 102), acesta urmează să aprobe împreună cu Comitetul pentru protecția mediului marin al OMI o circulară MSC-MEPC.5 privind un model de acord pentru autorizarea organizațiilor recunoscute care acționează în numele administrației (denumită în continuare „circulara MSC-MEPC.5”).
                  
               
                     (3)
                  
                  
                     Cu ocazia celei de a 75-a sesiuni a Comitetului pentru protecția mediului marin al OMI, care urmează să aibă loc în perioada 16-20 noiembrie 2020 (MEPC 75), acesta urmează să aprobe circulara MSC-MEPC.5 împreună cu Comitetul pentru siguranță maritimă al OMI.
                  
               
                     (4)
                  
                  
                     Este oportun să se stabilească poziția care urmează să fie adoptată în numele Uniunii în timpul MSC 102 și MEPC 75, deoarece aprobarea circularei MSC-MEPC.5 poate afecta în mod decisiv conținutul dreptului Uniunii, și anume al Directivei 2009/15/CE a Parlamentului European și a Consiliului (1).
                  
               
                     (5)
                  
                  
                     Aprobarea circularei MSC-MEPC.5, care înlocuiește Circularele MSC/Circ.710 și MEPC/Circ.307, ar actualiza modelul de acord pentru autorizarea organizațiilor recunoscute care acționează în numele administrației și ar asigura conformitatea acestuia cu Codul organizațiilor recunoscute [rezoluțiile OMI MSC.349(92) și MEPC.237(65)].Respectiva aprobare ar contribui la sporirea acurateței, transparenței și responsabilității atât a administrației statului de pavilion, cât și a organizațiilor recunoscute la nivel mondial.
                  
               
                     (6)
                  
                  
                     Uniunea nu este membră a OMI, și nici parte contractantă la convențiile și codurile relevante. Prin urmare, Consiliul ar trebui să autorizeze statele membre să exprime poziția Uniunii.
                  
               
                     (7)
                  
                  
                     Domeniul de aplicare al prezentei decizii ar trebui să se limiteze la conținutul circularei MSC-MEPC.5 propuse, în măsura în care respectiva circulară intră în sfera de competență exclusivă a Uniunii și poate afecta normele comune ale Uniunii. Prezenta decizie ar trebui să nu afecteze repartizarea competențelor între Uniune și statele membre ale acesteia.
                  
               
                     (8)
                  
                  
                     Decizia (UE) 2020/721 a Consiliului din 19 mai 2020 (2) ar trebui să fie modificată pentru a include o mențiune referitoare la aprobarea circularei MSC-MEPC.5,
                  
               ADOPTĂ PREZENTA DECIZIE:
         
            Articolul 1
            Decizia (UE) 2020/721 a Consiliului se modifică după cum urmează:
            
                        1.
                     
                     
                        Titlul se înlocuiește cu următorul text:
                        „Decizia (UE) 2020/721 a Consiliului din 19 mai 2020 privind poziția care urmează să fie adoptată în numele Uniunii Europene în cadrul Comitetului pentru protecția mediului marin al Organizației Maritime Internaționale cu ocazia celei de a 75-a sesiuni a acestuia și în cadrul Comitetului pentru siguranță maritimă al Organizației Maritime Internaționale cu ocazia celei de a 102-a sesiuni a acestuia în ceea ce privește adoptarea unor modificări ale regulilor 2, 14 și 18 și ale apendicelor I și VI la anexa VI la Convenția internațională pentru prevenirea poluării de către nave, ale părților A‐1, B, B-1, B-2-B-4 ale capitolului II-1 din Convenția internațională pentru ocrotirea vieții omenești pe mare, ale părților A-1 și B-1 din Codul internațional privind siguranța navelor care utilizează gaze sau alți combustibili cu punct de aprindere scăzut și ale Rezoluției A.658(16) privind utilizarea și aplicarea materialelor retroreflectorizante pe mijloacele de salvare și privind aprobarea unei circulare MSC-MEPC.5 privind un model de acord pentru autorizarea organizațiilor recunoscute care acționează în numele administrației”.
                     
                  
                        2.
                     
                     
                        Articolul 1 se înlocuiește cu următorul text:
                        
                           „Articolul 1
                           
                           Poziția care urmează să fie adoptată în numele Uniunii în cadrul Comitetului pentru protecția mediului marin al Organizației Maritime Internaționale cu ocazia celei de a 75-a sesiuni a acestuia este de a sprijini adoptarea modificărilor regulilor 2, 14 și 18 și ale apendicelor I și VI la anexa VI la Convenția internațională pentru prevenirea poluării de către nave, în conformitate cu anexa la documentul MEPC 75/3 al OMI, precum și aprobarea circularei MSC-MEPC.5, în conformitate cu anexa 8 la documentul III 6/15 al OMI. Respectiva poziție se referă la modificările și circulara în cauză în măsura în care modificările respective și circulara respectivă țin de competența exclusivă a Uniunii și pot afecta normele comune ale Uniunii.”
                        
                     
                  
                        3.
                     
                     
                        Articolul 2 se înlocuiește cu următorul text:
                        
                           „Articolul 2
                           
                           
                              (1)   Poziția care urmează să fie adoptată în numele Uniunii în cadrul Comitetului pentru siguranță maritimă al Organizației Maritime Internaționale, cu ocazia celei de a 102-a sesiuni a acestuia, este de a aproba circulara MSC-MEPC.5, astfel cum se prevede în anexa 8 la documentul III 6/15 al OMI, și de a sprijini adoptarea modificărilor aduse:
                              
                                          (a)
                                       
                                       
                                          părților A-1, B, B-1, B-2-B-4 ale capitolului II-1 din Convenția internațională pentru ocrotirea vieții omenești pe mare, astfel cum se prevede în anexa 1 la documentul MSC 102/3 al OMI;
                                       
                                    
                                          (b)
                                       
                                       
                                          părților A-1 și B-1 din Codul internațional privind siguranța navelor care utilizează gaze sau alți combustibili cu punct de aprindere scăzut (Codul IGF), astfel cum se prevede în anexa 2 la documentul MSC 102/3 al OMI;
                                       
                                    
                                          (c)
                                       
                                       
                                          Rezoluției A.658(16) privind utilizarea și aplicarea materialelor retroreflectorizante pe mijloacele de salvare.
                                       
                                    
                           
                              (2)   Poziția menționată la alineatul (1) se referă la circulara și la modificările în cauză în măsura în care respectiva circulară și respectivele modificări țin de competența exclusivă a Uniunii și pot afecta normele comune ale Uniunii.”
                           
                        
                     
                  
                        4.
                     
                     
                        Articolul 4 se înlocuiește cu următorul text:
                        
                           „Articolul 4
                           
                           Statele membre sunt autorizate să își exprime consimțământul, în interesul Uniunii, în ceea ce privește asumarea de obligații în temeiul modificărilor și al circularei menționate la articolele 1 și 2, în măsura în care modificările respective și circulara respectivă intră în sfera de competență exclusivă a Uniunii.”
                        
                     
                  
         
            Articolul 2
            Prezenta decizie intră în vigoare la data adoptării.
         
         
            Adoptată la Luxemburg, 23 octombrie 2020.
            
               
                  Pentru Consiliu
               
               
                  Președintele
               
               S. SCHULZE
            
         
         
            (1)  Directiva 2009/15/CE a Parlamentului European și a Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor, precum și pentru activitățile în domeniu ale administrațiilor maritime (JO L 131, 28.5.2009, p. 47).
         
            (2)  Decizia (UE) 2020/721 a Consiliului din 19 mai 2020 privind poziția care urmează să fie adoptată în numele Uniunii Europene în cadrul Comitetului pentru protecția mediului marin al Organizației Maritime Internaționale cu ocazia celei de a 75-a sesiuni a acestuia și în cadrul Comitetului pentru siguranță maritimă al Organizației Maritime Internaționale cu ocazia celei de a 102-a sesiuni a acestuia în ceea ce privește adoptarea unor modificări ale regulilor 2, 14 și 18 și ale apendicelor I și VI la anexa VI la Convenția internațională pentru prevenirea poluării de către nave, ale părților A‐1, B, B-1, B-2-B-4 ale capitolului II-1 din Convenția internațională pentru ocrotirea vieții omenești pe mare, ale părților A-1 și B-1 din Codul internațional privind siguranța navelor care utilizează gaze sau alți combustibili cu punct de aprindere scăzut și ale Rezoluției A.658(16) privind utilizarea și aplicarea materialelor retroreflectorizante pe mijloacele de salvare (JO L 171, 2.6.2020, p. 1).